अब्लासो कर’ना जिउसानि सनदेरनायनिफ्राय रैखा मोनगोनखौ बुंनो हायो। दा जों खुगायाव मास्क गाननायजों आरो समाजारि जानथाय थानायजों जा बादि रैखाथियाव दं, बि थासारिनि थाखाय कर’ना जिउसाआ गैला होननानै सानोब्ला गोरोन्थि जागोन। जायखि जाया जों सांग्रांथि थायोब्ला जेनिबो गिनांगौ गैया । सासे सुबुङा सांग्रांथि जायोब्ला साजि सुबुंनि जिउआ रैखा मोनो । दा सोरखाराबो नेम-खान्थिफोरखौ एफा-एनै सोलाय-सोल’ खालामनाय बेलायाव रायजोफोराबो जेन फालिनो गोब्राब मोना बिनि सायावबो नोजोर होनांगोन। अजद सिखांनाय बादि सोरखारनि माखासे सुबुंफोरा कर’ना जिउसानि थाखाय नेम-खान्थिफोरखौ मानिया बालानो सरासनस्रा सुबुंफोरनि खर’ सायावल’ जाबसिननो सानोब्ला जानाय नङा। दा बिनिखायनो बयबो कर’ना जिउसानिफ्राय रैखा मोननो थाखाय सोरखारा फोसावनाय नेम-खान्थिफोरखौ मानियोब्ला इयुनाव जोंनो जोंनि जायगानि थासारिया मोजाङाव थाबाय थागोन, बेखौ रोखा बुंनो हायो । अब्लासो जों गावनि दोरोमारि फालिथाय फोरबोफोरखौ जेबो हेंथा गैया जासे फालिलांबाय थानो हागोन। बिनिखायनो सानफा-साननैनि थाखाय मोजां थासारि जानायखाय बेखौनो मोजां जाथारबाय होननानै सानाबालानो न’नि बायजोयाव ओंखारलांब्लानो खुगायाव मास्क गाननाय, हाथाय-बाजाराव समाजारि जानथाय आरो न’आव गिदिं बोफिननाय लोगो-लोगोनो साबोनजों आखाय सुनाय हुदाफोरखौ खालामबाय थायोब्ला जों कर’ना जिउसानि सनदेरनायनिफ्राय रैखा मोनगोन होननानै रोखा बुंनो हायो ।